ปัจจัยความเสี่ยง

ในการดำเนินธุรกิจของบริษัทฯ
อาจมีเหตุการณ์ที่ไม่แน่นอนเกิดขึ้นส่งผลกระทบในด้านลบต่อการบรรลุเป้าหมายของบริษัทฯ
โดยมีโอกาสเกิดขึ้นได้จากปัจจัยภายในและภายนอกที่ไม่สามารถควบคุมได้
ไม่ว่าเป็นความเสี่ยงด้านกลยุทธ์ ด้านการปฏิบัติงานและด้านการเงิน
ดังนั้นการเตรียมความพร้อมในการรองรับเหตุการณ์ที่เกิดขึ้นเพื่อลดความเสี่ยงที่จะทำให้เกิดความเสียหายและผลกระทบต่อเป้าหมายของบริษัทฯ
จึงจำเป็นอย่างยิ่งต่อการดำเนินงานของบริษัทฯ

บริษัทฯ มีคณะกรรมการบริหาร กรรมการผู้จัดการ และผู้จัดการของฝ่ายต่าง ๆ
ทำหน้าที่ในการประเมินและวิเคราะห์ความเสี่ยง
รวมทั้งแนวโน้มหรือเหตุการณ์ที่อาจเกิดขึ้นและเป็นอุปสรรคต่อการดำเนินธุรกิจอันมีผลกระทบต่อบริษัทฯ
โดยมีรายละเอียดของความเสี่ยงและมาตรการในการจัดการของบริษัทฯ ดังนี้

ความเสี่ยงจากความผันผวนของราคาวัตถุดิบ

เนื่องจากวัตถุดิบในการผลิตของบริษัท คือ ท่อทองแดง แผ่นอลูมิเนียม และแผ่นเหล็กเคลือบสังกะสี
ซึ่งวัตถุดิบดังกล่าวเป็นสินค้า Commodities ซึ่งมีราคาเปลี่ยนแปลงไปตามราคาของตลาดโลก
ดังนั้น ผลการดำเนินงานของบริษัทจึงมีโอกาสที่จะผันผวนตามราคาของวัตถุดิบในตลาดโลก
อย่างไรก็ตาม
บริษัทมีความสัมพันธ์ที่ดีกับผู้จัดจำหน่ายวัตถุดิบทำให้บริษัทได้รับข่าวสารและแนวโน้มการเปลี่ยนแปลงของราคาอย่างใกล้ชิด
อีกทั้ง ผู้บริหารของบริษัทเป็นผู้ที่มีประสบการณ์ในอุตสาหกรรมผลิตคอยล์มานานกว่า 20 ปี
ซึ่งจะช่วยให้บริษัทสามารถคาดการณ์ถึงภาวการณ์และความเคลื่อนไหวของราคาทองแดง อลูมิเนียม
และแผ่นเหล็กชุบสังกะสีได้ในระดับหนึ่ง

นอกจากนี้ เพื่อเป็นการจำกัดความเสี่ยงในขั้นต้น ก่อนการกำหนดราคาขายสินค้าให้แก่ลูกค้าทุกราย
บริษัทจะตรวจสอบราคาวัตถุดิบในคลังวัตถุดิบของบริษัทเพื่อทราบถึงต้นทุนวัตถุดิบที่แท้จริงก่อน
ซึ่งโดยปกติบริษัทจะมีระดับของ Safety Stock ประมาณ 2 เดือน
สำหรับกรณีที่เป็นลูกค้ารายใหญ่ส่วนใหญ่ที่จำเป็นที่จะต้องกำหนดราคาขายสินค้าล่วงหน้าเป็นรายปี
บริษัทก็ได้มีการกำหนดเงื่อนไขเพิ่มเติมในใบเสนอราคาว่า
กรณีที่ราคาวัตถุดิบมีการเปลี่ยนแปลงเกินกว่าระดับราคาวัตถุดิบที่กำหนดไว้
บริษัทจะดำเนินการเจรจาและตกลงราคาขายใหม่กับลูกค้า
รายใหญ่ดังกล่าวเพื่อให้สอดคล้องกับต้นทุนวัตถุดิบที่เพิ่มสูงขึ้น
โดยการปรับราคาดังกล่าวจะใช้ระยะเวลาประมาณ
1 – 2 เดือนในการดำเนินการซึ่งสอดคล้องกับระยะเวลา Safety Stock ของบริษัท
อย่างไรก็ตามสำหรับลูกค้าทั่วไปบริษัทสามารถปรับราคาขายในทันทีหากราคาวัตถุดิบมีการเปลี่ยนแปลง

1.  ความเสี่ยงจากการพึ่งพิงผู้จัดจำหน่ายวัตถุดิบรายใหญ่หรือน้อยราย

บริษัทมีการพึ่งพิงผู้จัดจำหน่ายวัตถุดิบรายใหญ่น้อยราย โดยในช่วง 6 เดือนแรกของปี 2555
บริษัทมีสัดส่วนการสั่งซื้อท่อทองแดงจากผู้จัดจำหน่ายรายใหญ่ 3 รายคิดเป็นร้อยละ 94.31
ของปริมาณการสั่งซื้อท่อทองแดงทั้งหมดของบริษัท
และในจำนวนนั้นบริษัทพึ่งพาผู้จัดจำหน่ายท่อทองแดงรายใหญ่ที่สุดสูงถึงร้อยละ 60.38
ของปริมาณการสั่งซื้อทองแดงทั้งหมด นอกจากนี้ ในส่วนของการจัดหาวัตถุดิบอื่น ๆ
ไม่ว่าจะเป็นแผ่นอลูมิเนียม และแผ่นเหล็กชุบสังกะสีก็มีลักษณะพึ่งพิงผู้จัดจำหน่ายน้อยรายเช่นเดียวกัน
ทั้งนี้ เพื่อเป็นการประหยัดต้นทุนในการจัดซื้อ
และเพื่อคงปริมาณการสั่งซื้อที่มีต่อผู้จัดจำหน่ายแต่ละรายให้อยู่ในระดับที่สูงพอที่บริษัทจะได้ประโยชน์จากการสั่งซื้อสินค้าในปริมาณมาก
(Volume Discount) นอกจากนี้
การที่บริษัทสามารถคงปริมาณการสั่งซื้อได้ในระดับที่ค่อนข้างสูงเพื่อสร้างอำนาจการต่อรองของบริษัทให้เพิ่มขึ้น
ผนวกกับ ผู้ผลิตและผู้จัดจำหน่ายวัตถุดิบรายใหญ่ๆเหล่านั้นเป็น
คู่ค้ากับบริษัทมานานและมีความสัมพันธ์ที่ดีมาโดยตลอด
ดังนั้นความเสี่ยงในการพึ่งพิงผู้จัดจำหน่ายวัตถุดิบน้อยรายก็ลดลงได้ในระดับหนึ่ง

อย่างไรก็ตาม บริษัทก็ตระหนักถึงความเสี่ยงในเรื่องดังกล่าว
และพยายามที่จะกระจายการสั่งซื้อวัตถุดิบของบริษัทให้กับผู้จัดจำหน่ายรายอื่น ๆ
ซึ่งมีเงื่อนไขการสั่งซื้อที่ใกล้เคียงกับเงื่อนไขที่บริษัทได้จากผู้จัดจำหน่ายรายใหญ่ ซึ่งในปัจจุบัน
สัดส่วนการพึ่งพิงผู้จัดจำหน่ายวัตถุดิบรายใหญ่ลดลง
โดยจะเห็นได้จากการที่บริษัทเริ่มมีการสั่งซื้อท่อทองแดงจากผู้จัดจำหน่ายรายอื่นๆเพิ่มขึ้น

2.  ความเสี่ยงจากการขาดวัตถุดิบ

วัตถุดิบหลักที่บริษัทใช้ในการผลิต คือ ทองแดง เป็นวัตถุดิบประเภทที่ไม่อาจรักษาไว้ได้
เมื่อใช้แล้วหมดไป แต่ยังสามารถนำมายุบให้ กลับเป็นวัตถุเช่นเดิม แล้วนำกลับมาประดิษฐ์ขึ้นใหม่
ซึ่งต้องนำเข้าจากต่างประเทศเท่านั้น จึงอาจส่งผลให้เกิดการขาดแคลนและมีราคาสูงได้

ดังนั้น เพื่อลดความเสี่ยงด้านราคา และการขาดแคลนวัตถุดิบที่อาจเกิดขึ้นในอนาคต บริษัทฯ
ได้ดำเนินการศึกษาและพัฒนาผลิตภัณฑ์
จนในเบื้องต้นบริษัทฯได้เพิ่มสายการผลิตคอยล์ที่ทำจากอลูมิเนียมเพื่อลดต้นทุนให้ทั้งแก่ลูกค้าและบริษัทฯ
พร้อมกับการศึกษาเพื่อหาวัตถุดิบทดแทนที่ให้คุณสมบัติไม่ต่างจากทองแดง อย่างต่อเนื่อง
รวมถึงการเข้าร่วมเป็นสมาชิก ASHRAE (the American Society of Heating,
Refrigerating and Air-Conditioning Engineers)
เป็นองค์กรที่เป็นศูนย์รวมของวิทยาการด้านระบบการทำความร้อน
เย็นและระบบปรับอากาศของสหรัฐอเมริกา เพื่อเข้าถึงข้อมูล
ข่าวสารและเทคโนโลยี่การผลิตเฉพาะด้าน
เพื่อมั่นใจว่าบริษัทฯยังคงมีการผลิตและผลิตภัณฑ์ที่ทันสมัยเพื่อลดความเสี่ยงดังกล่าวอีกด้วย

ความเสี่ยงจากอัตราแลกเปลี่ยน

เนื่องจากบริษัทมีรายได้จากการส่งออกประมาณร้อยละ 30 ของยอดขายรวมของบริษัท
บริษัทจึงมีโอกาสที่จะได้รับผลกระทบจากความผันผวนของอัตราแลกเปลี่ยนเงินตราระหว่างประเทศ
อย่างไรก็ตาม บริษัทก็มีการสั่งซื้อวัตถุดิบบางส่วนจากต่างประเทศเช่นกัน โดยในช่วงหกเดือนแรก ปี
2555 บริษัทมีรายได้จากต่างประเทศคิดเป็นร้อยละ 21.18
ของยอดขายและมีการสั่งซื้อวัตถุดิบจากต่างประเทศคิดเป็นร้อยละ 15.18 ของยอดการสั่งซื้อวัตถุดิบ
เนื่องจากรายได้และค่าใช้จ่ายที่เกิดขึ้นนั้นอ้างอิงด้วยสกุลเงินดอลล่าร์สหรัฐทั้งหมด
ดังนั้นบริษัทจึงสามารถลดผลกระทบของการผันผวนของอัตราแลกเปลี่ยนได้ในระดับหนึ่ง (Natural
Hedge)

นอกจากนี้จากการที่บริษัทมีนโยบายในการให้ระยะเวลาชำระหนี้สำหรับลูกค้าต่างประเทศ ประมาณ
30 – 60 วัน
ส่งผลทำให้ความเสี่ยงในเรื่องอัตราแลกเปลี่ยนของรายได้จากการส่งออกดังกล่าวค่อนข้างสั้น
อย่างไรก็ตาม บริษัทได้เล็งเห็นถึงความสำคัญในการป้องกันความเสี่ยงดังกล่าว
บริษัทจึงมีการติดตามข่าวสารและความเคลื่อนไหวของอัตราแลกเปลี่ยนเงินตราต่างประเทศอย่างใกล้ชิด
และจะพิจารณาป้องกันความเสี่ยงด้วยการซื้ออัตราแลกเปลี่ยนล่วงหน้าตามสถานการณ์และความจำเป็น

3.  ความเสี่ยงจากนโยบายการเปิดการค้าเสรีและการรวมกลุ่มทางการค้า

นโยบายการเปิดการค้าเสรีจะทำให้การแข่งขันในอุตสาหกรรมผลิตคอยล์มีแนวโน้มที่รุนแรงมากขึ้น
ซึ่งเป็นไปในทิศทางเดียวกับภาวะการแข่งขันของอุตสาหกรรมเครื่องปรับอากาศทั้งในเรื่องของราคาและการออกผลิตภัณฑ์รุ่นใหม่ๆ
เพื่อตอบสนองความต้องการของลูกค้าให้มากยิ่งขึ้น
ส่งผลให้ผู้ผลิตคอยล์ต้องมีการแข่งขันในเรื่องราคาและคุณภาพเพิ่มมากขึ้นตามไปด้วย
นอกจากนี้ยังมีการนำคอยล์จากผู้ผลิตในต่างประเทศเข้ามาจำหน่ายในประเทศเพิ่มมากขึ้น
โดยเฉพาะอย่างยิ่งจากประเทศจีน ซึ่งมีความได้เปรียบในด้านราคาสินค้า ในปัจจุบันบริษัทมีนโยบาย
มุ่งเน้นที่จะทำการตลาดกับลูกค้าที่มีความต้องการคอยล์ที่มีคุณภาพสูง
ซึ่งมีการแข่งขันกันในคนละตลาดกับสินค้าของประเทศจีนซึ่งมีลักษณะการผลิตจำนวนมากๆ
ในแต่ละแบบไม่สามารถปรับเปลี่ยนได้ตามความต้องการของลูกค้าที่มีการเปลี่ยนแปลงตลอดเวลาได้
และด้วยคุณภาพสินค้าซึ่งได้รับการรับรองมาตรฐานทั้งจากประเทศสหรัฐอเมริกา
และแคนาดาของบริษัทและการบริการ รวมทั้งความสัมพันธ์ที่ดีกับลูกค้า
ถือเป็นสิ่งสำคัญเพื่อให้มั่นใจในความสามารถในการแข่งขันของบริษัทได้เป็นอย่างดี

อย่างไรก็ตาม ทางบริษัทฯ
ได้ศึกษาผลกระทบดังกล่าวและเตรียมพร้อมสำหรับการเข้ามาของคู่แข่งจากต่างประเทศ
ด้วยการปรับปรุงคุณภาพผลิตภัณฑ์
เพิ่มประสิทธิภาพของกระบวนการผลิตและขยายฐานการส่งออกให้กว้างขึ้น
โดยเฉพาะประเทศในกลุ่มตะวันออกกลาง

4.  ความเสี่ยงจากการพึ่งพิงลูกค้ารายใหญ่

ในระยะเวลา 3 ปีที่ผ่านมา บริษัทไม่มีสัดส่วนการขายให้แก่ลูกค้ารายใดรายหนึ่งเกินกว่าร้อยละ 35
ของรายได้จากการขายรวม ซึ่งสามารถสรุปสัดส่วนการจำหน่ายสินค้าให้ลูกค้ารายใหญ่ 5
รายแรกของบริษัทในปี 2553 – 2555 ได้ดังนี้

สัดส่วนการจำหน่ายให้แก่ลูกค้ารายใหญ่ 5 รายแรก ในปี 2553 – 2555

  --------------------------------------- ---------- ---------- ----------
                                          ปี 2553     ปี 2554     ปี 2555

  สัดส่วนการขายให้แก่ลูกค้ารายใหญ่ 5 รายแรก*     66.02      63.59      62.25
  --------------------------------------- ---------- ---------- ----------

  * นับรวมลูกค้าที่เป็นตัวแทนจำหน่ายในต่างประเทศ

โดยลูกค้ารายใหญ่เหล่านี้ส่วนใหญ่เป็นลูกค้าที่มีความสัมพันธ์ที่ดีกับบริษัทมาเป็นเวลานาน
รวมทั้งบริษัทได้มีการร่วมพัฒนาผลิตภัณฑ์กับลูกค้ารายใหญ่ดังกล่าวมาโดยตลอด
และด้วยคุณภาพของสินค้าซึ่งได้รับการรับรองมาตรฐานจากสถาบันต่างๆ
ความสามารถในการตอบสนองความต้องการของลูกค้าได้อย่างรวดเร็วและมีประสิทธิภาพ
ทำให้บริษัทมั่นใจว่าจะสามารถรักษาฐานลูกค้าปัจจุบัน รวมทั้งขยายฐานลูกค้าใหม่ได้อย่างต่อเนื่อง

5.  ความเสี่ยงจากการที่กรรมการบริหาร และกรรมการผู้จัดการเป็นบุคคลเดียวกัน

เนื่องจาก กรรมการบริหาร และกรรมการผู้จัดการของบริษัทเป็นบุคคลคนเดียวกัน คือ นายธีระ
พุ่มเสนาะ ทำให้บริษัทอาจมีความเสี่ยงจากการที่ 1 ในคณะกรรมการบริหารเป็นกรรมการผู้จัดการ
อย่างไรก็ตาม คณะกรรมการบริหารของบริษัทมีจำนวนทั้งสิ้น 5 ราย ในการลงมติในเรื่องต่าง ๆ
ในคณะกรรมการบริหารอาจเป็นไปได้ยาก นอกจากนี้
บริษัทก็ได้มีการกำหนดขอบเขตอำนาจและหน้าที่ของแต่ละตำแหน่งไว้อย่างชัดเจน
จึงช่วยลดความเสี่ยงในการที่บุคคลดังกล่าวจะมีอำนาจเบ็ดเสร็จเด็ดขาดในเรื่องใดเรื่องหนึ่งโดยเฉพาะลงได้
รวมทั้งอำนาจที่มอบหมายให้กับคณะกรรมการบริหาร และกรรมการผู้จัดการ
ก็ไม่สามารถอนุมัติรายการที่ตน หรือ
บุคคลที่อาจมีส่วนได้เสียและอาจมีความขัดแย้งทางผลประโยชน์ได้
นอกจากนี้คณะกรรมการของบริษัทยังประกอบไปด้วยคณะกรรมการตรวจสอบ
และสำนักงานตรวจสอบภายในซึ่งจะรายงานตรงต่อคณะกรรมการตรวจสอบ
ซึ่งทำหน้าที่ติดตามและตรวจสอบรายการต่าง ๆ ที่เกิดขึ้นในบริษัท รวมทั้ง
ทำหน้าที่ตรวจสอบการดำเนินการภายในของบริษัทให้มีความโปร่งใส เหมาะสม รัดกุม
และเป็นไปตามขอบเขตอำนาจหน้าที่ของกรรมการและผู้บริหารที่ได้รับมอบหมายจากบริษัทอยู่แล้ว
ซึ่งก็สามารถจำกัดความเสี่ยงในเรื่องดังกล่าวลงได้

6.  ความเสี่ยงด้านสภาพคล่อง

ความเสี่ยงด้านสภาพคล่องเกิดจากการที่เงินสดและรายการเทียบเท่าเงินสดบกพร่อง
ซึ่งโดยปกติบริษัทฯ
และบริษัทย่อยได้มีการติดตามดูความเสี่ยงด้านสภาพคล่องและรักษาระดับสถานะของเงินสดและรายการเทียบเท่าเงินสดเพื่อให้เพียงพอต่อการดำเนินงานของบริษัทฯ
และบริษัทย่อย พร้อมทั้งการตั้งเป้าหมายเพื่อลดความเสี่ยงจากความผันผวนของกระแสเงินสด
อีกทั้งบริษัทฯให้ความสำคัญกับการบริหารจัดการเงินสดโดยการสร้างสมดุลระหว่างเงินสดรับและจ่าย
เพื่อสร้างความมั่นใจว่าบริษัทฯจักมิต้องเผชิญต่อความเสี่ยงด้านสภาพคล่อง

7.  ความเสี่ยงของการลงทุนในบริษัทย่อย

ในกรณีที่บริษัทย่อยไม่สามารถหาแหล่งเงินทุนเพื่อสนับสนุนการขยายการลงทุน
บริษัทฯในฐานะผู้ถือหุ้นใหญ่
จำเป็นต้องช่วยเหลือสนับสนุนการหาเงินเพื่อเป็นแหล่งเงินทุนสนับสนุนโครงการใหม่
ดังนั้นหากผลการดำเนินงานของบริษัทย่อยไม่เป็นไปตามแผน
บริษัทฯในฐานะผู้ถือหุ้นอาจได้รับผลกระทบจากการลงทุนและมีความเสี่ยงที่จะไม่ได้รับผลตอบแทนจากการลงทุนตามที่กำหนดไว้

อย่างไรก็ดี ปัจจุบันบริษัทย่อย สามารถสร้างผลตอบแทนได้ตามแผนเพียงพอที่จะดูแลตัวเองได้
จึงไม่กระทบต่อสภาพคล่อง และบริษัทฯ คาดว่าบริษัทย่อยจะดำเนินการได้อย่างเต็มที่ในไม่ช้านี้
โดยการลงทุนของบริษัทฯ
จะเน้นในการขยายขอบเขตในธุรกิจที่จะสามารถส่งเสริมธุรกิจของบริษัทฯในอนาคต